Laine (ansambel)

Ansambel Laine on 1960. aastal Eesti NSV Riikliku Filharmoonia juurde moodustatud naisansambel. Ansambli üks asutajaid ja kunstiline juht oli helilooja Gennadi Podelski. 

Laine on Eestis kõige kauem tegutsenud kontsertansambel, kes laulab lavadel siiani.

Ansamblis algkoosseisus oli kaheksa neidu ja lauldi a cappella või klaveri saatel. Esimene kontsert toimus 6. novembril 1960 Estonia kontserdisaalis, esimene ringreis viis ansambli Kaug-Itta, esimene välisreis Soome. Aastatel 1960–1977 oli meessolist Vello Orumets. Meessolistid on olnud ka Kaljo Johannson, Boris Lehtlaan, Oleg Melnik ja Voldemar Kuslap. Ansambli repertuaaris olid põhiliselt eesti heliloojate laulud ja rahvalaulude töötlused. Hiljem lisati instrumentaalansambel ja tantsupaar. 1965. aasta 31. detsembril esines ansambel looga "Vana türklane" Tallinnas võistluskontserdil, kus nad valiti rahvahääletusel parimaks. 1969. aastal kontrollisid ansambli kava NSV Liidu kultuuripäevadel Tšehhoslovakkias esinemise tõttu Eesti Kommunistliku Partei liikmed ja Gustav Ernesaks. Ernesaks arvustas ansambli võimendust ja esitamise valjust. Poliitikud lubasid soetada ansamblile paremad seadmed ja arvustasid poeetilisust ning tegid ettepaneku esitada kava laule algses keeles. Esimene kontsert Tšehhoslovakkias toimus Bratislavas. Orumets loobus laulu "Millest algab kodumaa" esitamisest slovaki soovituse tõttu. Pärast arutelu Podelskiga esitas Orumets loo "Ära kihuta hobuseid, küüdimees!". Kava omal algatusel muutmise tõttu pidid Orumets ja Podelski Brnos Arnold Greeni hotellitoas aru andma KGB töötajale. 1970. aastast võeti repertuaari pop- ja diskomuusika. Muutus ansambli arvuline koosseis. 1970. aasta 15. jaanuaril algas ansambli Siberi tuur, mille esimene kontsert toimus Omskis. Seejärel Novosibirskis, Permis ja Kaasanis. Kaasanis esinesid nad kolm korda, 20., 21. ja 22. jaanuaril. Ühel nende kontsertidt järelpeol avaldasid ansambli liikmed meelt ansambli koosseisu üle, välja arvatud Saimi Murro ja Viivi Elme üle. 1970ndate alguses esines ansambel Berliini revüüteatris Friedrichstadt-Pala. Aastatel 1978–1980 oli ansambli meessolist Tõnis Mägi. Ansambli uueks juhiks sai Raivo Dikson. Laine esines ringreisidel üheksa kuud aastas, sõites läbi paljud Euroopa riigid ja tollase Nõukogude Liidu vabariigid. 

Ansambli koosseis
Algkoosseis
Algkoosseisus laulsid esimeste sopranitena Anne Taniel (Telman) ja Urvi Hirvoja, teiste sopranitena Milvi Tammik ja Helle Barbo, esimeste altidena Anne Peterson (Ivask) ja Leida Värk (Kiil) ning teiste altidena Marta Oja (Tuulik), Leida Käen (Pukk). 

Hiljem osalenud
Aastate jooksul on ansamblis laulnud paljud neiud, teiste seas Lagle Alpius, Marju Kuut, Novella Hanson, Silvi Juhanson, Katrin Kalde (Kutševski), Milvi Klaas, Kaja Kõlar, Viivi Laas, Merle Lilje (Ploom), Saimi Murro, Kersti Naissoo (Johannson), Krista Grinbergs-Raigla, Lea Vetter, Sirje Põllu ja Ülle Ernits, Anne-Lii Pops, Heidy Tamme, Anne Velli (Saller) jt. 

Tähtsamaid esinemisi Nõukogude ajal
 1962 – ülemaailmsel noorsoo- ja üliõpilasfestivalil Helsingis
 1963 – Soome – NSV Liidu sõprusühingu kutsel Soomes
 1966 – Kesktelevisiooni tellimusel film "Neli blondi ja neli brünetti"
 1966 – I üleliiduline nõukogude laulude konkurss II koht
 1967 – "EXPO-67" Kanadas
 1967 – Eesti kultuuripäevad Soome Vabariigis
 1968 – NSV Liidu kultuuripäevad Saksa Demokraatlikus Vabariigis
 1969 – NSV Liidu kultuuripäevad Tšehhoslovakkias
 1971 – Eesti kultuuripäevad Gruusias
 1972 – Saksa DV rahvusvahelise TV kutsel
 1973 – Poola sotsialismimaade festival ja Ungari reis
 1974 – kontsertreis Saksa Föderatiivsesse Vabariiki
 1975 – Saksa DV-s
 1976 – Saksa DV noorsooliidu kongressil esinemine
 1977 – Eesti NSV kunsti päevad Rootsi Kuningriigis
 1977 – Poola TV kutsel esinemine aastavahetuse saates
 1978 – Soome Jyväskülä festival, kontserdireisid Saksa DV-s ja Bulgaarias
 1979 – Saksa DV Noorsooliidu kutsel
 1980 – SFV, Düsseldorfi maailmanäitus jne
 1980 – olümpiamängude kultuuriprogramm nii Moskvas Lužniki staadionil kui ka Tallinnas purjeregatil

Palju kontserte toimus Moskvas ja Leningradis (Peterburis) suurtes saalides. Samuti osales ansambel telesaadetes Ostankinos. 

Ansambel Laine XXI sajandil
Tänapäeval on ansambel Laine tegutsenud koosseisus Merle Lilje (ansambli liige alates 1975), Krista Grinbergs-Raigla (ansambli liige alates 1978) ja Sirje Põllu (ansambli liige alates 1981), kuid pärast Krista Grinbergs-Raigla surma 21. veebruaril 2022 pole teada, kas ansambel jätkab tegevust. Pärast seda jätkatakse laulmist duona. Geidi Raud. Suri ansambel Laine laulja Krista Grinbergs-Raigla. Merle Lilje: Krista ütles laupäevasel esinemisel, et tal pole väga hea olla Õhtuleht.ee, 21.02.2022.

Ansambel on 2000. aastal kantud Äriregistrisse MTÜ-na ansambel LAINE. Kaubamärk Ansambel Laine on registreeritud Eesti Patendiametis.

Tunnustus
 1980 – Eesti NSV teeneline ansambel (eesti muusika tutvustamise eest laias maailmas)

Viited

Välislingid
 "Hoogsas rütmis", esitab ansambel Laine. YouTube 
 "Laulu lõpetus", esitab ansambel Laine. YouTube
 "Üksainus kord", esitab ansambel Laine. YouTube

Kategooria:Eesti vokaalansamblid